ไทยติด 1 ใน 5 อันดับมีผู้เข้าชมนิทรรศการบ้านคนบ้านช้าง จังหวัดสุรินทร์ ในงานแสดงสถาปัตยกรรมระดับโลกเวนิสเบียนนาเล่ อิตาลี ส่งผลดีต่อภาพลักษณ์ประเทศ
นางสาววิมลลักษณ์ ชูชาติ ผู้อำนวยการสำนักงานศิลปวัฒนธรรมร่วมสมัย เปิดเผยว่า จากความร่วมมือกับสมาคมสถาปนิกสยาม ในพระบรมราชูปถัมภ์ ส่งผลงานบ้านคนบ้านช้าง ของ ผศ.บุญเสริม เปรมธาดา  ศิลปินศิลปาธร ไปจัดแสดงในไทยพาวิลเลียน ภายในนิทรรศการสถาปัตยกรรมนานาชาติเวนิสเบียนนาเล่ ครั้งที่ 17 ณ เมืองเวนิส สาธารณรัฐอิตาลีร่วมกับ 46 ประเทศทั่วโลกภายใต้หัวข้อ “เราจะอยู่ร่วมกันอย่างไร”  ล่าสุด เว็บไซต์ dailyartmagazine.com ได้นำเสนอการจัดอันดับที่น่ายินดี โดยพบว่า พาวิลเลียนของประเทศไทยติดอันดับ 1 ใน 5 ของการจัดนิทรรศการที่น่าสนใจ ซึ่งภายในจัดแสดง The Elephant (บ้านคนบ้านช้าง ) ถ่ายทอดความสัมพันธ์ของคนและช้างไทย จากเรื่องราวของชาวกูย กลุ่มชาติพันธุ์ในภาคตะวันออกเฉียงเหนือของไทย ที่ใช้ชีวิตใกล้ชิดกับช้างมายาวนานหลายร้อยปี ซึ่งการสร้างบ้านดังกล่าวสะท้อนถึงการอยู่ระหว่างกันอย่างสมดุลระหว่างคนและช้าง ทำให้ได้รับความสนใจจากมีผู้เข้างานเข้าชมจำนวนมาก  ทำให้มั่นใจว่าผลงานของไทยจะทำให้คนทั่วโลกรู้จักและสร้างชื่อเสียงให้กับประเทศไทยผ่านอัตลักษณ์ท้องถิ่นของจังหวัดสุรินทร์เกิดความประทับใจ ลดภาพจดการใช้แรงงานช้างหรือนำช้างไปเร่ร่อนในเมือง ซึ่งการจัดงานแต่ละครั้้งจะได้รับความสนใจมีผู้เข้าชมหลายแสนคน และหลังจากสถานการณ์โควิดคลี่คลายประเทศไทยพร้อมให้ต้อนรับนักท่องเที่ยวที่จะเดินทางให้เข้ามาเที่ยวจังหวัดสุรินทร์ในอนาคต